Source: https://www.financnasprava.sk/sk/podnikatelia/dane/dan-z-prijmov/pravnicke-osoby/registracia-dan-prijem-po
Timestamp: 2019-09-19 21:29:42+00:00
Document Index: 12382297

Matched Legal Cases: ['§ 49', '§ 49', '§ 49', '§ 67', '§ 7', '§ 43', '§ 49', '§ 49', '§ 49', '§ 67']

Registrácia na daň z príjmov PO
Registrácia na daň z príjmu právnických osôb
Povinnosť registrácie má právnická osoba, ktorá na území Slovenskej republiky získa povolenie na podnikanie alebo oprávnenie na podnikanie (§ 49a ods. 1 zákona č. 595/2003 Z. z. [nové okno] o dani z príjmov (ďalej len „ZDP“ [nové okno])), právnická osoba, ktorej vznikla povinnosť zrážať daň alebo preddavky na daň, alebo daň vyberať (§ 49a ods. 3 ZDP [nové okno]), právnická osoba, ktorej vznikla na území Slovenskej republiky stála prevádzkareň (§ 49a ods. 5 ZDP [nové okno]).
Registračnú povinnosť k dani z príjmov v zmysle § 67 zákona č. 563/2009 Z. z. [nové okno] o správe daní (daňový poriadok) a o zmene a doplnení niektorých zákonov v znení neskorších predpisov si právnická osoba splní predložením vyplnenej žiadosti o registráciu na tlačive, ktorého vzor určí ministerstvo, spolu s prílohami podľa osobitných predpisov.
Vzor tlačiva žiadosť o registráciu je pre verejnosť k dispozícii na portáli finančnej správy SR a na každom daňovom úrade.
Právnická osoba, zapísaná v obchodnom registri, je povinná podať správcovi dane vyplnenú žiadosť o registráciu elektronicky prostredníctvom portálu finančnej správy.
Ak by daňový subjekt z technických dôvodov, ktoré sú na strane správcu dane nemohol doručiť podanie do elektronickej podateľne v posledný deň lehoty na vykonanie úkonu, lehota sa považuje za zachovanú, ak je podanie doručené najbližší nasledujúci pracovný deň po odstránení prekážok na strane správcu dane.
Právnická osoba, ktorá nemá v zmysle platnej legislatívy povinnosť komunikovať elektronicky, predkladá žiadosť o registráciu miestne príslušnému správcovi dane. Svoje registračné povinnosti si daňovník môže splniť prostredníctvom jednotného kontaktného miesta, ak sa tak rozhodne.
Miestna príslušnosť správcu dane sa riadi u právnickej osoby jej sídlom. Ak nemožno určiť miestnu príslušnosť podľa § 7 ods. 1 daňového poriadku, riadi sa miestom umiestnenia organizačnej zložky podľa Obchodného zákonníka, inak miestom, v ktorom daňovník vykonáva prevažnú časť svojej činnosti. Ak nemožno určiť miestnu príslušnosť podľa vyššie uvedeného, je príslušný Daňový úrad Bratislava, ak ide o daň, na ktorej správu sú príslušné daňové úrady.
Registračná a oznamovacia povinnosť sa nevzťahuje na platiteľa dane podľa § 43 ods. 17 ZDP [nové okno].
Právnická osoba, ktorá na území Slovenskej republiky získa povolenie na podnikanie alebo oprávnenie na podnikanie, je povinná požiadať správcu dane o registráciu do konca kalendárneho mesiaca po uplynutí mesiaca, v ktorom získa povolenie alebo oprávnenie na podnikanie. Na účely ZDP [nové okno] sa dňom získania povolenia alebo oprávnenia na podnikanie považuje deň, keď je právnická osoba podľa osobitných predpisov oprávnená začať podnikať na území Slovenskej republiky.
Ak právnickej osobe, ktorá nie je registrovaná podľa § 49a ods. 1 a 3 ZDP [nové okno] vznikla na území Slovenskej republiky stála prevádzkareň, je povinná požiadať správcu dane o registráciu do konca kalendárneho mesiaca po uplynutí mesiaca, v ktorom vznikla stála prevádzkareň.
Ak je právnická osoba už registrovaná podľa vyššie uvedených ustanovení, je povinná správcovi dane oznámiť vznik stálej prevádzkarne v lehote do konca kalendárneho mesiaca nasledujúceho po uplynutí mesiaca, v ktorom tejto právnickej osobe vznikla stála prevádzkareň.
Ak spĺňa právnická osoba podmienky pre registráciu, správca dane ju zaregistruje v lehote do 30 dní od podania žiadosti o registráciu alebo odo dňa odstránenia nedostatkov podania. Pridelí právnickej osobe daňové identifikačné číslo. Toto číslo je právnická osoba povinná uvádzať pri styku so správcom dane. Správca dane namiesto písomného vyhotovenia rozhodnutia vydá právnickej osobe osvedčenie o registrácii. Proti tomuto rozhodnutiu nemožno podať odvolanie.
Ak dôjde k zmenám skutočností zakladajúcich povinnosť registrácie podľa ZDP, najmä ak daňovníkovi zanikne daňová povinnosť, je povinný tieto skutočnosti podľa § 49a ods. 6 ZDP [nové okno] oznámiť správcovi dane do konca kalendárneho mesiaca nasledujúceho po uplynutí mesiaca, v ktorom tieto zmeny nastali.
Ak vznikla daňovníkovi rovnaká oznamovacia povinnosť voči inej inštitúcii a táto inštitúcia nové alebo zmenené skutočnosti oznamuje správcovi dane podľa živnostenského zákona a zákona o obchodnom registri, daňovník nie je povinný tieto skutočnosti oznámiť správcovi dane.
Právnická osoba, ktorá je registrovaná podľa § 49a ods. 1 a 3 ZDP [nové okno], je povinná správcovi dane oznámiť vznik stálej prevádzkarne.
Ak nastanú zmeny skutočností uvedených pri registrácii podľa § 67 ods. 2 daňového poriadku vrátane zmien, ktoré majú za následok zrušenie registrácie k niektorej dani, právnická osoba je povinná oznámiť ich v lehote do 30 dní odo dňa, keď nastali, alebo požiadať o zrušenie registrácie.
Ak ide o právnickú osobu, ktorá má registračnú povinnosť a ktorá má trvalý pobyt alebo sídlo mimo územia členského štátu, je povinná zvoliť si zástupcu na doručovanie s trvalým pobytom alebo sídlom na území Slovenskej republiky, inak sa budú písomnosti ukladať u správcu dane s účinkami doručenia v deň ich vydania.
Ak nastanú skutočnosti, ktoré majú za následok zrušenie registrácie, právnická osoba je povinná požiadať o zrušenie registrácie do 30 dní odo dňa, kedy nastali. Právnická osoba je povinná vrátiť správcovi dane osvedčenie o registrácii do 15 dní odo dňa nadobudnutia právoplatnosti rozhodnutia o zrušení registrácie.